ഇടമലക്കുടിയുടെ വികസനം ഇടങ്കോലിട്ട് വനംവകുപ്പ് കുഞ്ചിത്തണ്ണി: സര്ക്കാര് കോടികള് അനുവദിച്ചിട്ടും സംസ്ഥാനത്തെ ഏക ഗോത്രവര്ഗ പഞ്ചായത്തായ ഇടമലക്കുടിയുടെ വികസനത്തിന് വനംവകുപ്പ് തടസം നില്ക്കുന്നതായി ആക്ഷേപം.ഇതില് പ്രതിഷേധിച്ച് പഞ്ചായത്തിലെ ജനങ്ങള് സമരത്തിന്. പഞ്ചായത്തു രൂപീകരിച്ചിട്ട് പതിനഞ്ച് വര്ഷത്തോളമായി. പഞ്ചായത്ത് ഓഫീസ് സഹിതമുള്ളവ അതിര്ത്തിക്കു പുറത്താണ് പ്രവര്ത്തിക്കുന്നത്. അതിനാല് പഞ്ചായത്ത്, കൃഷിഭവന് എന്നിവിടങ്ങളില് നിന്നുള്ള ആനുകൂല്യങ്ങള് വാങ്ങാന് ആദിവാസികള് പലപ്പോഴും മുതിരാറില്ല. യാത്രാസൗകര്യമില്ലാത്തതാണു പ്രധാനകാരണം. മൂന്നാറില് നിന്നും പെട്ടിമുടിവരെ ടാറ്റ കമ്ബനി വക റോഡുണ്ട്. അവിടെനിന്നും ഇടമലക്കുടി ആദിവാസി സമൂഹത്തിന്റെ പ്രധാന കുടിയായ സൊസൈറ്റിക്കുടിയിലെത്താന് പതിനെട്ട് കിലോമീറ്ററുണ്ട്. ഇത്രയും ദൂരം റോഡ്, പാലം തുടങ്ങിയവ നിര്മിക്കാന് സംസ്ഥാന സര്ക്കാര് കോടിക്കണക്കിനു രൂപ പലതവണയായി അനുവദിച്ചിട്ടുണ്ട്. എന്നാല് നിര്മാണ പ്രവര്ത്തനങ്ങള്ക്കു വനംവകുപ്പ് തടസം നില്ക്കുകയാണെന്നാണ് ആരോപണം. സൊസൈറ്റിക്കുടി, ആണ്ടവന്കുടി, ഇഡലിപാറക്കുടി, വെള്ളക്കയംകുടി, കണ്ടത്ത്കുടി, മീന്കുട്ടിക്കുടി, ഷെഡ്കുടി, ഇരുമ്ബുകല്ല്കുടി, കീഴ്ത്തുകുടി, മുകളുതറകുടി, അമ്ബലപടി കുടി, ചേമ്ബ്കുളംകുടി, നൂറടിക്കുടി തുടങ്ങി പതിനെട്ട് ആദിവാസികുടികളാണുള്ളത്. 700 ലേറ വീടുകളും ആയിരത്തി അറുന്നൂറിലേറെ വോട്ടര്മാരുമുണ്ട്. ഇവര്ക്കുള്ള വീട് നിര്മാണം, അങ്കന്വാടി കെട്ടിടം, വനിതാ വികസനകേന്ദ്രം, കമ്മ്യൂണിറ്റി ഹാള്, വിവിധ ഓഫീസുകള് കൂടാതെ ഇവിടേക്കുള്ള റോഡുകള് എന്നിവയെല്ലാം നിര്മിക്കാന് വനംവകുപ്പ് തടസം നില്ക്കുകയാണ്. ഇതില് പ്രതിഷേധിച്ച് പഞ്ചായത്ത് പ്രസിഡന്റ് ഈശ്വരി രാജന്, വൈസ് പ്രസിഡന്റ് മോഹന്ദാസ് കുടികളിലെ ഊരുമൂപ്പന്മാര് എന്നിവരുടെ നേതൃത്വത്തില് ജനങ്ങളെ പങ്കെടുപ്പിച്ച് ദേശീയപാത ഉപരോധിച്ച് പ്രതിഷേധം രേഖപ്പെടുത്താനാണ് തീരുമാനം.